Krok po kroku: Jak zainstalować LibreOffice po ślōnsku?
Przi instalacyji pakietu LibreOffice dōmyślnie zainstaluje sie tako jynzykowo wersyjo, w jakij mosz swōj systym – bez przikłod polsko. Coby to zmiynić – i ôbrać sie ślōnsko wersyjo – trza trocha poklikać we sztelōnkach. Niy ma to ciynżkie – pokoża ci to w poru krokach. Zaczynōmy?
Krok 1.
Ze strōny LibreOffice pobier plik insztalatora, co je dobry do twojigo systymu.
Coby to zrobić, kliknij knefel ‘Download’.
Krok 2.
Ôdewrzij zebrany plik. Systym może cie sie spytać, jeźli na zicher chcesz to zrobić. Ja, przitupluj mu to. Hned prziwito cie kreatōr instalacyje. Klikej ‘dalej’, aże pokoże sie kōmunikat ô ôbraniu zorty instalacyje (PL: Wybierz typ instalacji). To je tyn mōmynt, kiej trza przełōnczyć wersyjo polsko (abo inkszo) na ślōnsko. Ôbier ôpcyjo “użytkownika” i kliknij “dalej”.
Krok 3.
Pokoże ci sie ôkno włosnego sztalowanio. Prziciś mały plus (+) przi ôpcyji “Dodatkowe języki interfajsu użytkownika”. Pokoże ci sie wykoz z godkami.
Krok 4.
Znojdź na nim “Silesian”. Rozwiń krziżyk i kliknij na ôpcyjo z ikōnkōm dysku.
Krok 5.
Jak niy chcesz mieć tyż polskij wersyje, znojdź jōm (“Polski”) i zmiyń ikōnka dysku na krziżyk.
Krok 6.
Jak mosz to nasztalowane, kliknij “dalej”. Na nastympnym ôknie możesz nasztalować, jakie dokumynty majōm być dōmyślnie ôtwiyrane ôd LibreOffice. Możesz ôcechować sam wszystkie ôpcyje.
Potym jeszcze jedne ôkno, co pyto, kaj chcesz widzieć LibreOffice na swojim kōmputrze i pakiet zacznie sie instalować. Na ôstatku Windows poprosi ci, cobyś przituplowoł instalacyjo. Dej sie zainstalować LibreOffice. Jak ino skōńczy, bydzie gotowy do roboty. Styknie ôdewrzić bele jaki program z pakietu, coby go mieć we ślōnskij wersyji.
Instalowanie ślōnskigo korektora ôrtografije
Krok 1: Ôtwōrz strōna ze korektorym na Silling.org i kliknij tam Pobier.
Krok 2: Spamiyntej zbiōr na dysku.
Krok 3: Ôtwōrz keryś ze programōw z paketu i ôtwōrz Noczynie / Mynedżer rozszyrzyń.
Krok 4: Ôtworzi sie ôkynko i kliknij w nim Przidej.
Krok 5: Ôbier pobrany zbiōr i kliknij Otwórz.
Krok 6: Pokożōm sie informacyje ô licyncyji. Kliknij Zaakceptuj.
LibreOffice spyto sie, czy zawrzić program i ôtworzić go na nowo, abo ôstawić to na niyskorzij. Jak klikniesz, żeby zresztartować ôd razu, to ôn sie nazod włōnczy do tego ôkna i zaś sie bydzie pytać, czy zainstalować paket. To je jakiś feler we LibreOffice, co robi sie we wszyjskich wersyjach jynzykowych. Bez to naciś Zresztartuj niyskorzij i pozawiyrej wszyjske ôkna LibreOffice. Jak ôtworzisz je nazod, to korektōr ôrtografije bydzie fungować.
szl_Latn szl_Latn ces_Latn szl_Latn szl_Latn ces_Latn szl_Latn ces_Latn szl_Latn ces_Latn szl_Latn ces_Latn szl_Latn ces_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn